Tuesday, January 3, 2012
MYEN HPYEN ASUYA GAW DEMOCRACY DE GALAI SHAI NGA SAI KUN?
Do you like this story?
Myen hpyen asuya gaw democracy mung masa lam yan de galai shai taw nga sai hte simsa lam gaw gap lu sai ngu nna mungdan kata na mung shawa ni hpe ndau shabra dan, mungkan de htawng madun dan masu rai arawng mala taw nga lu ai.
Myen hpyen asuya wa tsun ai lam ni teng ai rai yang hpa majaw democracy a lai ladat hte nhtan shai taw nga ai hku nna mung hpawm ngu ai mungdan hpe hpyen matsun up hkang ai ladat lang nna galaw ding yang rai nga ai? Mungkan mungdan ni yawng hkan nang, hkan sa ra ai democracy shadawn shadang ni hte nhtai shai, mungkan mungdan yawng na hpyen dap ni hkungga ai hte hkan sa ra na gasat majan rip kawp tara ni hpe tawt lai nna KIA hpe gasat shamyit taw nga ai, Jinghpaw mung shawa ni hpe sat, nat, zingri zingrat galaw taw nga ai, mare nat, mare masha ni a arung arai ni hpe kam ai hku mi magawn la kau ya ai? Ndai zawn galaw taw nga ai lam ni gaw mungkan hta gara democracy mungdan asuya ni mung n’galaw ai lam ni re. Matse labye rai up hkang taw nga ai lam gaw democracy a arawn alai hte nhtan shai taw nga ai majaw democracy asuya nre ngu ai sakse hpe madi madun taw nga ai lam re.
Mung hpawm myen mung ngu ai byin tai wa lu na matu Jinghpaw wunpawng amyu sha ni mung shanhte myen amyu masha ni hte maren mara mung masa, hpyen masa lam ni hta arang bang ap nawng shang lawm da ai amyu ni re ngu hpe galoi nsawn ya, nmasat ya nga malu ai. Jinghpaw Wunpawng myu sha ni hte laga amyu baw sang ni lu la ra nga ai mung masa ahkaw ahkang ni hpe gam garan ya dat na matu hpyi lajin taw nga ai lam ni hpe nyet kau ya taw nga ai. Shanhte myen up hkang asuya ni matsun ai lam hku nna sha hkan sa galaw ya ra taw nga na hpe sha galaw nga ma ai. Ndai zawn galaw taw nga ai myit kyang sat lawat ni gaw Jinghpaw wunpawng ni hte laga amyu baw sang ni gaw mung hpawm myen mung a mung shawa ni re ngu nsawn la ya ai lam rai nga ai. Myen amyu mung masha ni tsun ai hpe sha mung shawa ni tsun shaga ai hku nna masat galaw taw nga malu ai.
Ga shadawn; Mali mazup hka wan madim mang hkang hte seng nna Jinghpaw ni ninghkap marawn taw nga ai gaw 2006 hkan na rai sai... ya dai ning she mali hka a tsin yam hpe shanhte lawu myen masha ni mung hkam sha wa na hpe atsawm chye lu wa, myit hkawn wa nna.. shanglawm tsun kabrawng lawm wa ai re hpe gaw mung shawa ga madat nna gan jahkring kau ai re bai ngu shagrau jawng taw… Jinghpaw ni mi jau jau kaw nna ninghkap kabrawng taw nga ai hpe gaw mung shawa ni tsun lajin taw nga ai hku na nsawn la ya nga malu ai.
Bai nna, shinggan maigan du ai myen democracy hpyi jahtau shamu shamawt hpung malawng ngu na ni mung, bawng masha ni lawan dat ya hpe chyu sha she madung tawn hpyi jahtau taw nga… bawng masha ni yawng lawt ma yang democracy lu mat sana zawn zawn re hku nna she myit la taw nga malu ai, byin taw nga ai majan ni lawan shazim kau nna mung hpawm mung masa mang hkang hpe amyu baw sang ni hte lawan man hkrum jawm hparan shangut kau na lam ni hpe gaw myit mi alawm aja awa hpyi jahtau garu lawm ai lam nnga nga malu ai… ndai zawn re sat lawat ni hpe yu yang shanhte myen mung masa hpung yawng ngu na ni gaw amyu baw sang mung masha ni ra ahkyak lam ni hpe hpyi lajin nga ai lam ni hte shinggyim ahkaw ahkang hpe roi rip dang sha hkrum taw nga ai lam ni hpe gaw mung hpawm mung chying mung shawa ni hkrum sha taw nga ai maga hku nna nhkam sha lawm, nsharawng lawm, nmadi shadaw lawm rai nga ma ai.
Dai majaw kaga amyu masha ni democracy de gale wa sai law ngu nna kabu tsun shagrau taw nga ma tim Jinghpaw wunpawng myu sha ni matu gaw hpa wa mi shagrau kabu lawm na lam nrawng shi nga ai, hpa majaw ngu yang amyu sha ni matu akyu ara pru lam tsep kawp hpa nan nnga shi ai hta n’ga gasat shamyit shatsai kau na lam chyu maw mawn galaw taw nga ai lam ni gaw ta tut sakse rai nga ai.
Anhte Jinghpaw wunpawng myusha ni ya ten hta ganing rai roi rip dang sha hkrum nga ai, ti nang a shing gyim ahkaw ahkang gara hku hkrat sum taw nga ai, hpa baw ahkaw ahkang ni nlu hkam sha lu shi ai, hpa baw ahkaw ahkang ni naw hkrat sum taw nga ai hpe Jinghpaw Wunpawng amyu sha hkum ngau shagu sung sung li li myit yu, mada yu, madat yu di nna ya tinang tsap taw nga ai myusha lam yen lahkam hta grau lahkam, tinang shang lawm galaw taw nga ai myusha lam yan hta grau law hkra naw shang lawm galaw, nlawm lu shi ai ni mung ya jang shang lawm di rai ra saga ai nrai ni? Ting nang akyu hkam sha lu mayu yang tinang nan arang bang shang lawm galaw ra na nrai ni?Zau Hkum
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter
eng_Latn kac_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn eng_Latn